የሃይማኖት ተቋማት ጉባዔ መንግሥትና ሕዝቡ ተግባብተው ችግሮችን እንዲፈቱ ጠየቀ
የሰባት ሃይማኖት ተቋማት ኅብረት የሆነው የኢትዮጵያ የሃይማኖት ጉባዔ መንግሥትና ሕዝብ ተግባብተው ችግሮችን እንዲፈቱ ጠየቀ፡፡ ጉባዔው እሑድ መስከረም 22 ቀን 2009 ዓ.ም. በኦሮሚያ ክልል ቢሾፍቱ ከተማ ሆራ ሐይቅ ዳርቻ ላይ በሚከበረው የኢሬቻ በዓል ላይ ሕይወታቸውን ላጡ ወገኖች የተሰማውን ጥልቅ ሐዘን ገልጿል፡፡በኢሬቻ በዓል አከባበር ላይ በተፈጠረው ግርግርና ሁከት ዜጐች ላይ በደረሰው የሕይወት መጥፋትና አካል ጉዳት የተሰማውን ጥልቅ ሐዘን የገለጸው ጉባዔ፣ ለተጐጂ ቤተሰቦች፣ ዘመድ አዝማዶች፣ ለኦሮሚያ ክልል መንግሥት እንዲሁም ለመላው የኢትዮጵያ ሕዝቦችም መጽናናት ተመኝቷል፡፡በተመሳሳይም የኢትዮጵያ ኦርቶዶክስ ተዋህዶ ቤተ ክርስቲያንና የኢትዮጵያ ካቶሊካዊት ቤተ ክርስቲያን በበዓሉ ላይ ሕይወታቸውን ላጡ ወገኖች ፀሎትና ምህላ እንዲደረግ ጠይቀዋል፡፡በአንዳንድ አካባቢዎች በሚነሱ ጥያቄዎች አለመግባባት እየተፈጠረ የሰዎች ሕይወት መጥፋቱ፣ የአገር ሀብት መውደሙና የልማት እንቅስቃሴ እየተደናቀፈ እንደሚገኝ ያስታወሱት የኦርቶዶክስ ተዋሕዶ ቤተ ክርስቲያን ፓትርያርክ አቡነ ማትያስ፣ በዓመታዊው የኢሬቻ በዓል የሰዎች ሕይወት በመጥፋቱ ቅዱስ ሲኖዶስ ማዘኑን ተናግረዋል፡፡በመሪዎችም ሆነ በሕዝቦች ዘንድ ፍፁም የእግዚአብሔር ሰላም ካልሰፈነ ውሎ መግባትም ሆነ አድሮ መነሳት ሥጋት ከመሆኑም በላይ፣ ሰላምና አንድነቷ የተመሰከረላትን ኢትዮጵያን ስም የሚያጠፋ ነገር ሊከሰት ስለሚችል፣ ሁሉም ኢትዮጵያዊ አገርን የመጠበቅ ኃላፊነት እንዳለበት አሳስበዋል፡፡የወገኖችን ሕልፈተ ሕይወት መነሻ በማድረግ በውጭ አገር፣ በመላው አገሪቱ በሚገኙ አገረ ስብከት ገዳማት፣ አድባራትና የአጥቢያ አብያተ ክርስቲያናት፣ ከመስከረም 24 ቀን 2009 ዓ.ም. ጀምሮ ለሰባት ቀናት በሞት ለተለዩት ወገኖች እግዚአብሔር ዕረፍተ ነፍስን እንዲሰጣቸው፣ በፀሎትና በፀሎተ ምህላ እንዲታሰቡ ሲኖዶሱ መወሰኑን ፓትርያርክ አቡነ ማትያስ ገልጸዋል፡፡ በኢትዮጵያ ውስጥ ጥያቄ ያላቸውና ምላሽ የሚፈልጉ ዜጐች ጥያቄዎቻቸውንና ፍላጐታቸውን ለመንግሥት እንዲያቀርቡና መንግሥትም ባለበት አገራዊ ኃላፊነት መሠረት ጥያቄዎቹን በአግባቡ ተቀብሎ፣ ፍትሐዊና ወቅታዊ ምላሽ እንዲሰጣቸው ቤተ ክህነት አጥብቃ እንደምታሳስብ ፓትርያርኩ ተናግረዋል፡፡የኢትዮጵያ ካቶሊካዊት ቤተ ክርስቲያን ጠቅላይ ጽሕፈት ቤት ባስተላለፈችው የሐዘን መግለጫ እንደተገለጸው፣ ቤተ ክርስቲያኗ የመስከረም ወርን በፀሎት እያሳለፈች ትገኛለች፡፡ ምዕመናኗ ተግተው ስለሰላም እየፀለዩ በሚገኙበት በዚህ ወቅት፣ በቢሾፍቱ ከተማ የኢሬቻን በዓል ለማክበር በወጡ ወገኖች ላይ የደረሰው የሞት አደጋ እጅግ እንዳሳዘናት አስታውቃለች፡፡ በአገሪቱ እየታየ ባለው አለመረጋጋት መሠረታዊ ችግሮችን መንግሥትና ሕዝቡ ተነጋግሮ መፍትሔ እንዲያመጣ ጠይቃለች፡፡